C 184/18
FI
Euroopan unionin virallinen lehti
25.5.2023
Euroopan talous- ja sosiaalikomitean lausunto aiheesta ”Puurakentaminen hiilidioksidipäästöjen vähentämiseksi rakennusalalla” (puheenjohtajavaltio Ruotsin pyytämä valmisteleva lausunto) (2023/C 184/04)
Esittelijä: Rudolf KOLBE Yhteisesittelijä: Sam HÄGGLUND
Lausuntopyyntö
puheenjohtajavaltio Ruotsi, 14.11.2022
Oikeusperusta
Euroopan unionin toiminnasta tehdyn sopimuksen 304 artikla
Komitean täysistunnon päätös
14.12.2022
Vastaava jaosto
liikenne, energia, perusrakenteet, tietoyhteiskunta
Hyväksyminen jaostossa
7.3.2023
Hyväksyminen täysistunnossa
22.3.2023
Täysistunnon numero
577
Äänestystulos (puolesta / vastaan / pidättyi äänestämästä) 153/2/4
1.
Päätelmät ja suositukset 1.1 Euroopan talous- ja sosiaalikomitea (ETSK) pitää biopohjaisia rakennusmateriaaleja vihreän siirtymän merkittävänä vipuvoimana.
Puun osuuden lisäämistä rakentamisessa hiilipäästöjen vähentämiseksi on edistettävä aktiivisella ja kestävällä metsänhoidolla EU:ssa, eikä sitä saa estää poliittisin rajoituksin.
1.2 Koska julkisella sektorilla on esimerkkirooli, ETSK kehottaa jäsenvaltioita lisäämään nykyisin määrältään alle keskiarvon olevaa puun käyttöä julkisissa rakennuksissa.
1.3 ETSK katsoo myös, että pk-yrityksille helposti saatavilla olevat vaihtoehtoisten rakennusmateriaalien tutkimusta, kehittämistä ja innovointia koskevat tukitoimenpiteet ovat tärkeä keino hyödyntää puupohjaisen rakentamisen potentiaalia.
1.4 ETSK ehdottaa, että kyseenalaistetaan muodollisista, oikeudellisista ja teknisistä vaatimuksista johtuvien puurakentamisen esteiden tarve suunnittelulaadun osalta, ja toteaa, että innovoinnilla on voitava varmistaa alan huipputason mukaisuus paitsi noudattamalla standardeja myös hyödyntämällä ”vastaavia vaihtoehtoisia ratkaisuja”.
1.5 Koska erilaiset rakennusoikeudelliset määräykset luovat esteitä myös uusiutuvien rakennusmateriaalien käytölle, ETSK kehottaa toteuttamaan yhdenmukaistamistoimia ja pitää tässä yhteydessä uutta eurooppalaista Bauhausia tärkeänä liikkeellepanevana voimana.
1.6 ETSK suosittaa elinkaariarvioinnin johdonmukaista käyttöä rakennusten koko elinkaaren kattavaan laadukkaaseen kestävyysarviointiin ja niiden ympäristövaikutusten vertailuun.
1.7 ETSK korostaa rakennusten elinkaaren aikaisia hiilidioksidipäästöjä koskevien vähimmäisnormien merkitystä ja pitää tärkeänä vastaavaa pakollista hiiliraportointia koko rakennusalalla.
1.8 ETSK katsoo, että rakennusten energiatehokkuusdirektiivi on tärkein poliittinen väline, jolla asetetaan vaatimuksia hiilidioksidipäästöjen vähentämiseksi rakennusten elinkaaren aikana.
ETSK kehottaa Euroopan komissiota kehittämään hiilisertifiointijärjestelmän, jossa otetaan täysimääräisesti huomioon puutuotteiden rooli päästöjen kompensoimisessa.